VYF MINUTE OP FACEBOOK OM JOU SELFBEELD OP TE KIKKER | BILTONG & POT- ROAST
VYF MINUTE OP FACEBOOK OM JOU SELFBEELD OP TE KIKKER
August 17, 2017 by Biltong & Pot-roast
'n Navorser aan die Universiteit van Derby, Dr. Zaheer Hussein, het onlangs bevind dat stres 'n beduidende faktor is hoekom baie mense hulle tot Facebook wend. Die navorsing het egter ook getoon dat jou selfbeeld beduidend hoër kan wees ná 'n vyf minute Facebook-sessie.
Facebook-gebruikers wat vyf minute gebruik om gou boodskappies te kyk of 'n vinnige gesprek met vriende het, se selfbeeld het beduidend gestyg.
Volgens Dr. Hussein kan hierdie verhoogde selfbeeld toegeskryf word aan interaksie met vriende, geselsies, skertsery en positiewe boodskappe wat die gemoed opbeur. Die studie het getoon dat hoe hoër 'n persoon se stresvlak is, hoe intenser word hul gebruik van Facebook.
Vorige navorsing het ook getoon dat ydelheid 'n groot insentief vir die gebruik van sosiale media is en dat baie mense afhanklik van die lofprys, aanvaarding en goedkeuring van ander mense is.
Daar word ook gewaarsku teen die verslawing aan sosiale media en daar is gevind dat baie mense vyf ure of selfs meer per dag op Facebook spandeer.
Wanneer ek soggens my rekenaar aanskakel, so met 'n beker koffie in die hand, gaan ek gou vinnig deur my e-posse en loer wat my vriende op Facebook aangevang het. Vir my is dit, hier in die verre vreemde, 'n goeie manier om in kontak te bly. Ek het egter onbeperkte internettoegang en om daardie rede bly Facebook heel dikwels sommer oop. 'n Groot gedeelte van my dagtaak sentreer rondom die rekenaar en ek sal myself dikwels kry dat ek tydens 'n teebreek of so vinnig loer wat almal doen.